Gazdan turmushda foydalanishda sodir boʻladigan baxtsiz hodisalarni tekshirish hamda hisobga olish tartibi toʻgʻrisidagi nizomni tasdiqlash haqida
(resolution, 2025-05-05)

Soʻnggi yillarda respublika hududlarida yangilangan namunaviy loyihalar boʻyicha arzon uy-joylar va shaharlarda koʻp kvartirali uylarni qurish dasturlarini amalga oshirish natijasida aholining turar joyga boʻlgan ehtiyoji qondirilmoqda va shu asosda fuqarolarning farovonlik darajasi yanada oshirib borilmoqda. Shu bilan birga, hududlardagi koʻp kvartirali uylar, yakka tartibdagi uy-joylarni kuz-qish mavsumiga sifatli tayyorlash hamda xonadonlarni isitishda tabiiy va suyultirilgan gaz, qattiq yoqilgʻi yoki neft mahsulotlaridan foydalanishda xavfsizlik qoidalariga rioya etmaslik holatlari uchrab turibdi. Oqibatda aholi xonadonlarida yongʻin kelib chiqishi yoki is gazidan zaharlanish holatlari roʻy berib, insonlarning hayoti va salomatligiga jiddiy zarar yetkazilmoqda. Gazdan turmushda foydalanishda sodir boʻlishi mumkin boʻlgan baxtsiz hodisalarni tekshirish hamda hisobga olish masalalarini tartibga solish maqsadida Vazirlar Mahkamasi qaror qiladi: 1. Turar joylar, shu jumladan koʻp kvartirali uylarda maishiy ehtiyoj uchun tabiiy va suyultirilgan uglevodorod gazi, qattiq yoqilgʻi yoki neft mahsulotlaridan foydalanishda aholi bilan bogʻliq boʻlgan baxtsiz hodisalarni oldini olish maqsadida: a) Oʻzbekiston Respublikasi Favqulodda vaziyatlar vazirligi va uning hududiy davlat yongʻin nazorati organlari har yilgi isitish mavsumi boshlanishidan avval jismoniy shaxslarning turar joylaridagi dudburon va shamollatish kanallarining texnik holatini taftishdan oʻtkazish, aniqlangan nosozliklarni bartaraf etish hamda ushbu sohada profilaktika xizmatlari koʻrsatishning tizimli yoʻlga qoʻyilishini; b) Oʻzbekiston Respublikasi Uy-joy kommunal xizmat koʻrsatish vazirligi, Energetika vazirligi va “Hududgaztaʼminot” AJ turar joylar, shu jumladan koʻp kvartirali uylardagi jismoniy shaxslar tomonidan gazdan foydalanishda belgilangan xavfsizlik qoidalariga rioya etilishi holatlarini oʻz vakolatlari doirasida tizimli oʻrganish hamda aniqlangan muammo va nosozliklarni bartaraf etish choralarini koʻrishni; v) “Hududgaztaʼminot” AJ Oʻzbekiston Respublikasi Uy-joy kommunal xizmat koʻrsatish vazirligi va Energetika vazirligi huzuridagi Neft mahsulotlari va gazdan foydalanishni nazorat qilish inspeksiyasi bilan birgalikda turar joylar, shu jumladan koʻp kvartirali uylarda maishiy ehtiyoj uchun tabiiy va suyultirilgan uglevodorod gazidan foydalanishda aholi xonadonlarining ichki gaz tarmoqlari hamda gazdan foydalanish uskunasi va jihozlarini belgilangan muddatlarda texnik taftishdan oʻtkazilishini hamda ularga profilaktika xizmati koʻrsatilishini; g) Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari fuqarolarning oʻzini oʻzi boshqarish organlari, manfaatdor vazirlik va idoralar bilan hamkorlikda ommaviy axborot vositalari orqali maishiy ehtiyojlar uchun gaz uskunalaridan toʻgʻri va xavfsiz foydalanish boʻyicha maxsus telekoʻrsatuvlar, radioeshittirishlar va davra suhbatlarini doimiy asosda uyushtirilishini taʼminlasinlar. 2. Belgilansinki: a) Oʻzbekiston Respublikasi Favqulodda vaziyatlar vazirligi va uning hududiy boʻlinmalari baxtsiz hodisa sodir boʻlganda uning sabablarini tekshirish boʻyicha dastlabki zarur choralarni koʻradi, shu jumladan baxtsiz hodisa sabablarini tekshirish komissiyasini tuzish yuzasidan takliflarni tegishlicha tuman (shahar) hokimliklari, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari yoki Vazirlar Mahkamasiga kiritadi. Bunda, baxtsiz hodisa sabablarini tekshirish komissiyasi: uch nafargacha shaxslar (shu jumladan, uchinchi shaxsni hisobga olganda)ning hayotiga yoki sogʻligʻiga ziyon yetgan yoxud halok boʻlgan taqdirda — tuman (shahar) hokimi qarori asosida uning ushbu sohaga mutasaddilik qiladigan oʻrinbosari rahbarligida; yetti nafargacha shaxslar (shu jumladan, yettinchi shaxsni hisobga olganda)ning hayotiga yoki sogʻligʻiga ziyon yetgan yoxud halok boʻlgan taqdirda — Qoraqalpogʻiston Respublikasi Vazirlar Kengashi Raisi, viloyatlar va Toshkent shahar hokimi qarori asosida uning ushbu sohaga mutasaddilik qiladigan oʻrinbosari rahbarligida; sakkiz nafar yoki undan ortiq shaxslarning hayotiga yoki sogʻligʻiga ziyon yetgan yoxud halok boʻlgan taqdirda — Vazirlar Mahkamasining farmoyishi asosida tegishli Oʻzbekiston Respublikasining Bosh vaziri oʻrinbosari yoki Bosh vazir maslahatchisi rahbarligida tuziladi; b) Oʻzbekiston Respublikasi Energetika vazirligi “Hududgaztaʼminot” AJ va boshqa mutasaddi tashkilotlar bilan birgalikda baxtsiz hodisa sabablarini chuqur tahlil qilish hamda kelgusida ularning takrorlanmasligi uchun baxtsiz hodisa sabablarini tekshirish komissiyasining takliflari asosida aniq chora-tadbirlarning amalga oshirilishini taʼminlaydi; v) ushbu bandning “a” kichik bandida koʻrsatilgan tegishli komissiyalarni tuzishni nazarda tutuvchi qarorlar ularni qabul qiluvchi tegishli organlarga baxtsiz hodisa sodir boʻlganligi toʻgʻrisida xabar berilgan kundan boshlab uch ish kunidan koʻp boʻlmagan muddatda qabul qilinadi va tegishli choralar koʻriladi. 3. Quyidagilarni nazarda tutuvchi Gazdan turmushda foydalanishda sodir boʻladigan baxtsiz hodisalarni tekshirish hamda hisobga olish tartibi toʻgʻrisidagi nizom ilovaga muvofiq tasdiqlansin: baxtsiz hodisa sabablarini tekshirish, tekshirish komissiyasini tuzish va tekshirish natijalarini rasmiylashtirish tartibi; baxtsiz hodisani tekshirish materiallarini tuzish va saqlash tartibi; baxtsiz hodisalarni hisobga olish tartibi. 4. Oʻzbekiston Respublikasi Energetika vazirligi va Uy-joy kommunal xizmat koʻrsatish vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsinlar. 5. Mazkur qarorning bajarilishini nazorat qilish Oʻzbekiston Respublikasi energetika vaziri A.S. Sultanov va uy-joy kommunal xizmat koʻrsatish vaziri Sh.S. Xidoyatov zimmasiga yuklansin. 1. Ushbu Nizom turar joylar, shu jumladan koʻp kvartirali uylarda maishiy ehtiyoj (issiq suvdan foydalanish, xonalarni isitish va b.) uchun tabiiy va suyultirilgan uglevodorod gazi, qattiq yoqilgʻi yoki neft mahsulotlaridan foydalanishda aholi bilan bogʻliq boʻlgan baxtsiz hodisalar sabablarini tekshirish hamda hisobga olish tartibini belgilaydi. 2. Mazkur Nizomda quyidagi asosiy tushunchalar qoʻllaniladi: baxtsiz hodisa — gaz-havo aralashmasining chaqnashi (portlashi) oqibatida binoning qisman yoki toʻliq buzilishi, jismoniy shaxslarning mol-mulkiga zarar yetkazilishi hamda tabiiy va suyultirilgan uglevodorod gazi, qattiq yoqilgʻi yoki neft mahsulotlaridan yoqilgʻi sifatida notoʻgʻri foydalanish natijasida gazning sizib chiqishi, is gazidan zaharlanish, gaz-havo aralashmasining alangalanishidan kuyish oqibatida fuqarolarning hayoti yoki sogʻligʻiga ziyon yetishi; jismoniy shaxslar — turar joylar, shu jumladan koʻp kvartirali uylarda maishiy ehtiyoj (issiq suvdan foydalanish, xonalarni isitish va b.) uchun tabiiy va suyultirilgan uglevodorod gazi, qattiq yoqilgʻi yoki neft mahsulotlaridan foydalanayotgan jismoniy shaxslar; gazdan foydalanish uskunasi va jihozlari — turar joylar, shu jumladan koʻp kvartirali uylarda maishiy ehtiyoj (issiq suvdan foydalanish, xonalarni isitish va b.) uchun tabiiy va suyultirilgan uglevodorod gazi, qattiq yoqilgʻi yoki neft mahsulotlaridan yoqilgʻi sifatida foydalaniladigan uskuna va jihozlar. 3. Baxtsiz hodisa yuz berganda jismoniy shaxslar yoki fuqarolarning oʻzini oʻzi boshqarish organlari Oʻzbekiston Respublikasi Favqulodda vaziyatlar vazirligining hududiy boʻlinmalariga yoki huquqni muhofaza qiluvchi organlar (Oʻzbekiston Respublikasi ichki ishlar va prokuratura organlari)ga, shuningdek, “Hududgaztaʼminot” AJning hududiy gaz taʼminoti tashkilotlariga (keyingi oʻrinlarda — gaz taʼminoti tashkilotlari) va mahalliy ijro etuvchi hokimiyat organlariga (keyingi oʻrinlarda — hokimlik) zudlik bilan xabar berishlari lozim. 4. Jismoniy shaxslar va fuqarolarning oʻzini oʻzi boshqarish organlari mazkur Nizomning 3-bandida koʻrsatilgan tashkilotlar xodimlari yetib kelguniga qadar xavf oʻchogʻini bartaraf qilish boʻyicha kechiktirib boʻlmaydigan choralarni (agar bu holat insonlar hayoti va sogʻligʻiga xavf tugʻdirmasa hamda baxtsiz hodisa takrorlanishini yuzaga keltirmasa) koʻrishlari lozim. 5. Mazkur Nizomning 3-bandida koʻrsatilgan tashkilotlar baxtsiz hodisa sabablarini tekshirishdan oldin: jarohatlangan shaxslarga zudlik bilan birinchi tibbiy yordam koʻrsatish va ularni tibbiyot muassasasiga olib borishni tashkil etishi; baxtsiz hodisa sodir boʻlgan obyekt va gaz (yoki boshqa) uskuna va jihozlarning birlamchi holatini, yaʼni baxtsiz hodisa sodir boʻlgan vaqtda u qanday holatda boʻlgan boʻlsa (agar bu holat insonlar hayoti va sogʻligʻiga xavf tugʻdirmasa hamda baxtsiz hodisa takrorlanishini yuzaga keltirmasa) oʻzgartirilmagan holatda saqlash choralarini koʻrishlari lozim. 6. Favqulodda vaziyatlar vazirligining hududiy boʻlinmalari yoki huquqni muhofaza qiluvchi organlar baxtsiz hodisa sodir boʻlgan joy toʻgʻrisida xabar olingan vaqtdan boshlab, shuningdek, ushbu joyga yetib kelganidan soʻng xavfni bartaraf etish boʻyicha kompleks ishlarni boshqarish vazifasi ushbu organlarga oʻtadi. 7. Baxtsiz hodisa sodir boʻlgan joydagi bino, qurilma va gaz yoki boshqa uskunalarning birlamchi holatini saqlash va u yerdagi xavf oʻchoqlarini bartaraf etish, mazkur Nizomning 8 — 10-bandlari talablariga muvofiq baxtsiz hodisani tekshirish komissiyasining kelishuviga asosan amalga oshirilishi lozim. 8. Baxtsiz hodisa sodir boʻlishi natijasida uch nafargacha shaxslar (shu jumladan, uchinchi shaxsni hisobga olganda) hayotiga yoki sogʻligʻiga ziyon yetgan yoxud halok boʻlgan taqdirda, baxtsiz hodisa sabablarini tekshirish tuman (shahar) hokimining qarori asosida uning ushbu sohaga mutasaddilik qiladigan oʻrinbosari rahbarligida tuziladigan komissiya tomonidan amalga oshiriladi. 9. Baxtsiz hodisa sodir boʻlishi natijasida yetti nafargacha shaxslar (shu jumladan, yettinchi shaxsni hisobga olganda) hayotiga yoki sogʻligʻiga ziyon yetgan yoxud halok boʻlgan taqdirda, baxtsiz hodisa sabablarini tekshirish Qoraqalpogʻiston Respublikasi Vazirlar Kengashi Raisi, viloyatlar va Toshkent shahar hokimining qarori asosida uning ushbu sohaga mutasaddilik qiladigan oʻrinbosari rahbarligida tuziladigan komissiya tomonidan amalga oshiriladi. 10. Baxtsiz hodisa sodir boʻlishi natijasida sakkiz nafar yoki undan ortiq shaxslar hayotiga yoki sogʻligʻiga ziyon yetgan yoxud halok boʻlgan taqdirda, baxtsiz hodisa sabablarini tekshirish Vazirlar Mahkamasining farmoyishi asosida tegishli Oʻzbekiston Respublikasining Bosh vaziri oʻrinbosari yoki Bosh vazir maslahatchisi rahbarligida tuziladigan komissiya tomonidan amalga oshiriladi. 11. Turar joylar, shu jumladan koʻp kvartirali uylarda maishiy ehtiyoj (issiq suvdan foydalanish, xonalarni isitish va b.) uchun tabiiy va suyultirilgan uglevodorod gazi, qattiq yoqilgʻi yoki neft mahsulotlaridan foydalanishda aholi bilan bogʻliq boʻlgan baxtsiz hodisalar sabablarini tekshirish hamda hisobga olish ushbu Nizomga 1-ilovada keltirilgan sxema boʻyicha amalga oshiriladi. 12. Ushbu Nizomning 8 — 10-bandlarida koʻrsatilgan tegishli komissiyalarni tuzishni nazarda tutuvchi qarorlar ushbu bandlarda koʻrsatilgan organlarga (mansabdor shaxslarga) baxtsiz hodisa sodir boʻlganligi toʻgʻrisida xabar berilgan kundan uch ish kunidan koʻp boʻlmagan muddatda ushbu organlar (mansabdor shaxslar) tomonidan qabul qilinishi lozim. Mazkur bandlarda nazarda tutilgan tegishli qarorlar bilan tuziladigan komissiya boʻyicha hujjatlar loyihalari tegishli organga (mansabdor shaxslarga) tegishlicha Favqulodda vaziyatlar vazirligi yoki uning hududiy boʻlinmalari (mazkur Nizomning 8 va 9-bandlarida nazarda tutilgan komissiyalarni tuzishda) tomonidan kiritiladi. 13. Baxtsiz hodisa sabablarini tekshirish boʻyicha tuziladigan tegishli komissiyaning (keyingi oʻrinlarda — komissiya) tarkibiga quyidagi vazirliklar va idoralarning vakillari kiritilishi shart: Favqulodda vaziyatlar vazirligi (hududiy boʻlinmalari); Energetika vazirligi; “Hududgaztaʼminot” AJ (hududiy gaz taʼminoti tashkilotlari), (baxtsiz hodisa yoqilgʻi sifatida tabiiy gaz yoki suyultirilgan gazdan foydalanishda sodir boʻlganda); Vazirlar Mahkamasi huzuridagi Sanoat, radiatsiya va yadro xavfsizligi qoʻmitasi (hududiy boʻlinmalari), (baxtsiz hodisa yoqilgʻi sifatida tabiiy gazdan foydalanadigan gaz uskunasining yillik tabiiy gaz sarfi 100 000 kub metrdan yuqori yoxud hajmi 150 litrdan ortiq boʻlgan suyultirilgan uglevodorod gazidan foydalanishda sodir boʻlganda); Uy-joy kommunal xizmat koʻrsatish vazirligi (hududiy boʻlinmalari), (baxtsiz hodisa koʻp kvartirali uylarda sodir boʻlganda); Energetika vazirligi huzuridagi Neft mahsulotlari va gazdan foydalanishni nazorat qilish inspeksiyasi (hududiy boʻlinmalari), (baxtsiz hodisa tabiiy va suyultirilgan uglevodorod gazi yoki neft mahsulotlaridan foydalanishda sodir boʻlganda); Energetika vazirligi huzuridagi Elektr energetikada nazorat inspeksiyasi (hududiy boʻlinmalari), (baxtsiz hodisa qattiq yoqilgʻi turlari (koʻmir va koʻmir mahsulotlari)dan foydalanishda sodir boʻlganda). 14. Komissiya talabiga binoan tegishli hokimlik yoki “Hududgaztaʼminot” AJning hududiy tashkilotlari (baxtsiz hodisa tabiiy yoki suyultirilgan uglevodorod gazidan foydalanish oqibatida sodir boʻlganda) oʻz ichki imkoniyatlari doirasida quyidagilarni amalga oshirishga majbur hisoblanadi: a) baxtsiz hodisa kelib chiqishi sabablarini aniqlash uchun ekspertlar yoki mutaxassislarni jalb etish; b) baxtsiz hodisa oqibatida talafot koʻrgan obyekt fotosuratini olish, baxtsiz hodisa sodir boʻlgan joyning prinsipial chizmasi yoki eskizini tayyorlash; v) baxtsiz hodisa boʻyicha tekshirish oʻtkazish uchun zarur boʻlgan transport va aloqa vositalari, maxsus kiyim, maxsus poyabzal va boshqa shaxsiy himoya vositalarini yetkazib berish; g) komissiya aʼzolarining ish faoliyati uchun zarur boʻlgan kompyuter texnikasi bilan jihozlangan alohida xona ajratib berish; d) baxtsiz hodisani tekshirish materiallari zarur miqdorlarda nusxalari koʻpaytirib berilishini taʼminlash. 15. Baxtsiz hodisaning kelib chiqishi sabablarini aniqlash uchun jalb etiladigan ekspertlar va mutaxassislardan iborat guruhning xulosasi yozma ravishda rasmiylashtiriladi. 16. Baxtsiz hodisaning kelib chiqishi sabablarini tekshirish doirasida komissiya tomonidan texnik hisob-kitoblarni amalga oshirish uchun xarajatlar, laboratoriya tadqiqotlari, sinov va boshqa ishlar hamda transport va aloqa xarajatlari uchun toʻlovlar tegishli hokimlik yoki “Hududgaztaʼminot” AJning (baxtsiz hodisa tabiiy va suyultirilgan uglevodorod gazidan foydalanish oqibatida sodir boʻlganda) hududiy tashkilotlari bilan kelishgan holda amalga oshiriladi. 17. Baxtsiz hodisaning holat va sabablarini aniqlash maqsadida komissiya aʼzolari jabrlanganlar, hodisa guvohlaridan hamda tegishli obyektlarning mansabdor va boshqa shaxslaridan holat yuzasidan ogʻzaki yoki yozma ravishda tushuntirishlar olish huquqiga ega. Bunda tushuntirish xati shaxsan yoxud ular vakolat bergan shaxslar tomonidan yozilishi (imzolanishi) lozim. 18. Komissiya raisi talabi taqdim etilishidan soʻng huquqni muhofaza qiluvchi organlar, Favqulodda vaziyatlar vazirligining hududiy davlat yongʻin nazorati organlari, Sogʻliqni saqlash vazirligi (sud-tibbiy ekspertizasi) va mazkur baxtsiz hodisaga aloqador boʻlgan boshqa organlar (tashkilotlar) uch kundan koʻp boʻlmagan muddatda baxtsiz hodisaga taalluqli boʻlgan hujjat va materiallarni komissiyaga taqdim etishi lozim. 19. Komissiya tomonidan oʻtkaziladigan tekshirishning vazifasi baxtsiz hodisa va uning kelib chiqish sabablarini aniqlash hamda kelgusida baxtsiz hodisa takrorlanmasligi uchun mutaxassislar bilan birgalikda tegishli mutasaddi tashkilotlar tomonidan bajarilishi lozim boʻlgan asoslangan takliflar va chora-tadbirlarni ishlab chiqishdan iborat. Buning uchun komissiya tomonidan baxtsiz hodisa sodir boʻlgan joyning holati uning barcha aʼzolari ishtirokida joyiga chiqqan holda koʻzdan kechirish yoʻli bilan oʻrganilgan va dalolatnoma bilan rasmiylashtirilgan boʻlishi lozim. 20. Komissiya tomonidan baxtsiz hodisa sodir boʻlgan joyni koʻzdan kechirish jarayonida: a) baxtsiz hodisa sodir boʻlgan joyning holati boʻyicha barcha oʻzgarishlarni qayd etish; b) gazdan foydalanish uskuna va jihozlarning turi, rusumi, markasi, ularning joylashuv oʻrni va texnik holatini aniqlash; v) dudburon va shamollatish kanallarining loyiha hujjatlariga, belgilangan norma va qoidalarga muvofiqligini aniqlash; g) tegishli obyektlarda bajariladigan ishlar va tadbirlarni amalga oshirish jarayonida baxtsiz hodisa kelib chiqishiga sabab boʻlishi ehtimoli boʻlgan ishlar va tadbirlar turini aniqlash; d) jismoniy shaxslar, shu jumladan, mansabdor shaxslarning ish jarayonida baxtsiz hodisa kelib chiqishiga sabab boʻlgan harakati (harakatsizligi)ni aniqlash; e) baxtsiz hodisa guvohlaridan tushuntirish xatlarini olish; j) baxtsiz hodisa sodir boʻlishiga olib kelgan aniq normativ-huquqiy hujjatlar va texnik jihatdan tartibga solish sohasidagi normativ hujjatlar talablariga rioya etilmaganlik holatlarini aniqlash. 21. Komissiya tomonidan oʻtkaziladigan tekshirish natijasida: a) baxtsiz hodisaning texnik va tashkiliy sabablari aniqlanishi; b) gazdan foydalanish uskuna va jihozlarining loyihasi kim tomonidan va qachon ishlab chiqilganligi aniqlanishi; v) gazdan foydalanish uskunasi va jihozlari montajining sifatli bajarilganligi, ijro-texnik hujjatlarining toʻliq va belgilangan tartibga muvofiq toʻgʻri rasmiylashtirilganligi tekshirilishi; g) gazdan foydalanish uskunasi va jihozlari, dudburon va shamollatish kanallarining texnik holati oʻrganilishi; d) jabrlanuvchilarning harakat yoki harakatsizligi, ular tomonidan qurilmalardan xavfsiz foydalanish boʻyicha normativ-huquqiy hujjatlar va texnik jihatdan tartibga solish sohasidagi normativ hujjatlar talablariga amal qilinishi oʻrganilishi; e) baxtsiz hodisa sabablarini tavsiflovchi ashyoviy dalillar oʻrganilishi; j) obyektdagi gazdan foydalanish uskuna va jihozlarining nosozligi boʻyicha “Hududgaztaʼminot” AJning hududiy tashkilotlariga berilgan buyurtmalarning mavjudligi va ularni bartaraf etish boʻyicha koʻrilgan choralar (baxtsiz hodisa tabiiy va suyultirilgan uglevodorod gazidan foydalanish oqibatida sodir boʻlganda) oʻrganilishi; z) baxtsiz hodisaning yuzaga kelishi sabablarini aniqlash doirasida ishlab chiqilgan takliflarni, mavjud imkoniyatdan kelib chiqqan holda, real sharoitlarda baxtsiz hodisaga nisbatan ularning asosli ekanligi tekshirish. Nazorat-sinov ishlari, texnik hisob-kitoblar, laboratoriya tadqiqotlari va eksperimentlar oʻtkazish asosida ishlab chiqilgan takliflarga aniqlik kiritish; i) baxtsiz hodisaning yuzaga kelishiga yoʻl qoʻygan jismoniy shaxslar, shu jumladan, mansabdor shaxslarni aniqlash boʻyicha zarur choralar amalga oshirilishi zarur. 22. Komissiya tomonidan amalga oshirilgan tekshirish natijalari, mazkur Nizomga 2-ilovada keltirilgan shaklga muvofiq oʻn besh ish kunidan koʻp boʻlmagan muddatda komissiya tomonidan tekshirish dalolatnomasi rasmiylashtirilishi zarur. Agar sodir boʻlgan baxtsiz hodisa sabablarini aniqlash uchun laboratoriya tadqiqotlari, ekspertiza, sinovlar yoki boshqa ishlar amalga oshirilishi lozim boʻlsa, u holda tekshirish ishlarini va tegishli dalolatnomani rasmiylashtirishning umumiy muddati oʻttiz ish kunidan oshmagan holda uzaytirilishi mumkin. 23. Baxtsiz hodisani tekshirish boʻyicha dalolatnomada baxtsiz hodisa natijasida yuzaga kelgan oqibatlarni bartaraf etish, kelgusida shu kabi holatlarga yoʻl qoʻymaslik boʻyicha tavsiyalar berilishi mumkin. 24. Baxtsiz hodisani tekshirish boʻyicha dalolatnoma komissiyaning barcha aʼzolari tomonidan imzolanadi. 25. Agar komissiya aʼzolaridan biri baxtsiz hodisani tekshirish boʻyicha dalolatnomaga eʼtiroz bildirsa, u holda ushbu komissiya aʼzosi dalolatnomani imzolamaslik va komissiya raisiga oʻzining asoslangan xulosasini yozma shaklda taqdim etish huquqiga ega. Komissiya raisi baxtsiz hodisani tekshirish yuzasidan toʻplangan va tayyorlangan materiallarga ushbu xulosani kiritishi shart. 26. Tekshirish materiallariga quyidagilar ilova qilinadi: a) komissiya tuzish haqidagi tegishli qaror; b) baxtsiz hodisa sodir boʻlgan joyni koʻzdan kechirish natijasi boʻyicha komissiya aʼzolari tomonidan imzolangan dalolatnoma; v) baxtsiz hodisa sodir boʻlgan joyning komissiya raisi va tegishli chizmani tuzgan masʼul shaxs tomonidan imzolangan chizmasi (eskizi); g) jismoniy shaxslar, shu jumladan, mansabdor shaxslarning yozma tushuntirish xatlari; d) tegishli hududda joylashgan turar joylar, shu jumladan koʻp kvartirali uylardagi aholi bilan turmushda gazdan foydalanishda xavfsizlik qoidalari boʻyicha davriy yoʻl-yoʻriq berilganligi haqida “Hududgaztaʼminot” AJ hududiy tashkilotlari tomonidan yuritiladigan qayd etish daftaridan koʻchirma; e) tegishli obyektlarning dudburon va shamollatish kanallarining yaroqliligi va kuz-qish mavsumiga tayyorligi toʻgʻrisida belgilangan tartibda tuzilgan dalolatnoma; j) gazdan foydalanish uskuna va jihozlariga rejali texnik xizmat koʻrsatish toʻgʻrisida maʼlumotnoma, ularga texnik xizmat koʻrsatish boʻyicha olib boriladigan ishlar jadvallaridan koʻchirma; z) tabiiy va suyultirilgan uglevodorod gazi, qattiq yoqilgʻi yoki neft mahsulotlaridan turmushda yoqilgʻi sifatida foydalanishda mehnat xavfsizligi normalari va mutasaddi shaxslarning javobgarligini nazarda tutuvchi yoʻriqnoma, qoida, buyruqlar va boshqa hujjatlardan nusxalar (koʻchirmalar); i) baxtsiz hodisa sodir boʻlgan joyning fotosuratlari; k) tibbiyot tashkiloti va ekspert komissiyasining xulosasi, laboratoriya hamda boshqa tadqiqotlar, eksperimentlar natijalari; l) komissiya aʼzosining xulosasi (komissiya aʼzolaridan biri baxtsiz hodisani tekshirish xulosasi boʻyicha eʼtiroz bildirgan taqdirda); m) baxtsiz hodisani oʻrganish boʻyicha tuzilgan ekspert guruhining xulosasi; n) baxtsiz hodisa oqibatlarini bartaraf etish va oldini olish boʻyicha tavsiyalar; o) baxtsiz hodisani tekshirish boʻyicha dalolatnoma. 27. Komissiya tomonidan baxtsiz hodisani tekshirish materiallari quyidagi tartibda tuziladi: a) tekshirish materiallarining asl nusxalari bir nusxada rasmiylashtiriladi va komissiya tomonidan ushbu komissiyani tashkil etish toʻgʻrisida tegishli qaror chiqargan organga (mansabdor shaxsga) yuboriladi; baxtsiz hodisa yuzasidan qonunchilik hujjatlarida belgilangan tartibda jinoyat ishi qoʻzgʻatilgan taqdirda, baxtsiz hodisani tekshirish jarayonida yigʻilgan materiallarning asli hamda ashyoviy dalillar jinoyat ishini qoʻzgʻatgan huquqni muhofaza qiluvchi organga yuboriladi; tekshirish materiallarining bittadan nusxalari baxtsiz hodisani chuqur tahlil qilish hamda kelgusida tabiiy va suyultirilgan uglevodorod gazi, qattiq yoqilgʻi yoki neft mahsulotlaridan turmushda yoqilgʻi sifatida foydalanishda ushbu hodisa takrorlanmasligini taʼminlash yuzasidan tegishli choralar koʻrish uchun Oʻzbekiston Respublikasi Energetika vazirligi va “Hududgaztaʼminot” AJga yuboriladi; b) tekshirish materiallarining qoʻshimcha nusxalarining soni mazkur Nizomning 8 — 10-bandlari talablariga muvofiq tuzilgan komissiya aʼzolarining soniga teng boʻlishi lozim va komissiya aʼzolarining har biriga taqdim etiladi. 28. Baxtsiz hodisani tekshirish materiallarining asl nusxalari qirq besh yil davomida, qoʻshimcha nusxalari ularga zarurat boʻlgan muddatga qadar Favqulodda vaziyatlar vazirligida saqlanadi. 29. Mazkur Nizomning 2-bandida koʻrsatilgan baxtsiz hodisalar Oʻzbekiston Respublikasi Energetika vazirligi tomonidan hisobga olinadi. 30. Baxtsiz hodisalarni hisobga olish jurnali mazkur Nizomga 3-ilovada koʻrsatilgan shakl asosida yuritiladi. 31. Fuqarolarning ruhiy holati buzilishi, alkogol yoki giyohvand moddalarni isteʼmol qilishi (tibbiy tashkilotning tegishli maʼlumotnomasi (xulosasi) asosida) natijasida sodir boʻlgan baxtsiz hodisalar hisobga olinmaydi. 32. Tabiiy oʻlim holatlari, shuningdek, jabrlanuvchi jinoyat sodir etish paytida yuz bergan baxtsiz hodisalar (sud-tibbiy ekspertiza xulosasi yoki huquqni muhofaza qiluvchi organlarning maʼlumotnomasi asosida) tekshirilmaydi va hisobga olinmaydi. 33. Turar joylar, shu jumladan koʻp kvartirali uylarda yongʻin sodir boʻlganda tekshirish Favqulodda vaziyatlar vazirligi tomonidan qonunchilik hujjatlarida belgilangan tartibda amalga oshiriladi. 34. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. Bosqichlar Subyektlar Tadbirlar Bajarish muddatlari 1-bosqich Favqulodda vaziyatlar vazirligi (hududiy boʻlinmalari) 1. Baxtsiz hodisa sabablarini tekshirish boʻyicha komissiya tarkibini tasdiqlashni nazarda tutuvchi qaror loyihasini ishlab chiqish. 1. Baxtsiz hodisa sodir boʻlganligi toʻgʻrisida xabar berilgan kundan boshlab bir ish kunida. 2. Ishlab chiqilgan qaror loyihasini: 3 nafargacha shaxslar (shu jumladan 3-shaxsni hisobga olganda) hayotiga yoki sogʻligʻiga ziyon yetgan, halok boʻlgan taqdirda tuman (shahar) hokimligiga; 7 nafargacha shaxslar (shu jumladan 7-shaxsni hisobga olganda) hayotiga yoki sogʻligʻiga ziyon yetgan, halok boʻlgan taqdirda Qoraqalpogʻiston Respublikasi Vazirlar Kengashi, viloyatlar va Toshkent shahar hokimligiga; 8 nafar yoki undan ortiq shaxslar hayotiga yoki sogʻligʻiga ziyon yetgan, halok boʻlgan taqdirda Vazirlar Mahkamasiga kiritish. 2. Baxtsiz hodisa sodir boʻlganligi toʻgʻrisida xabar berilgan kundan uch ish kunidan koʻp boʻlmagan muddatda. 2-bosqich Baxtsiz hodisa sabablarini tekshirish komissiyasi 1. Tegishli hokimlik yoki hududiy gaz taʼminoti tashkilotlariga (baxtsiz hodisa tabiiy yoki suyultirilgan uglevodorod gazidan foydalanish oqibatida sodir boʻlganda) ularning oʻz ichki imkoniyatlari doirasida amalga oshirilishi majbur hisoblangan chora-tadbirlarni taqdim etish. 1. Baxtsiz hodisa sabablarini tekshirish komissiyasini tuzish toʻgʻrisida qaror qabul qilingan kundan boshlab bir kun mobaynida. 2. Huquqni muhofaza qiluvchi organlar, Favqulodda vaziyatlar vazirligining hududiy davlat yongʻin nazorati organlari, Sogʻliqni saqlash vazirligi (sud-tibbiy ekspertizasi) va mazkur baxtsiz hodisaga aloqador boʻlgan boshqa organlarga komissiyaga taqdim etilishi talab etiladigan baxtsiz hodisaga taalluqli boʻlgan hujjat va materiallarni komissiyaga taqdim etilishi yuzasidan murojaatni kiritish. 2. Komissiya raisi talabi taqdim etilgan kundan boshlab uch kundan koʻp boʻlmagan muddatda. 3-bosqich Tegishli hokimlik yoki hududiy gaz taʼminoti tashkilotlari (baxtsiz hodisa tabiiy yoki suyultirilgan uglevodorod gazidan foydalanish oqibatida sodir boʻlganda) Komissiyaning talabi asosida baxtsiz hodisa va uni kelib chiqish sabablarini aniqlash uchun, oʻz ichki imkoniyatlari doirasida, zarur boʻlgan chora-tadbirlarni (ekspertlarni jalb qilish, baxtsiz hodisa joyining prinsipial chizmasini tayyorlash, komissiya aʼzolarini uchun transport va aloqa vositalari, kompyuter texnikasi va shaxsiy himoya vositalari bilan taʼminlash) amalga oshirilishini taʼminlash. Talabnoma taqdim etilgan kundan boshlab bir kun mobaynida. 4-bosqich Huquqni muhofaza qiluvchi organlar, Favqulodda vaziyatlar vazirligining hududiy davlat yongʻin nazorati organlari, Sogʻliqni saqlash vazirligi va baxtsiz hodisaga aloqador boʻlgan boshqa organlar Baxtsiz hodisaga taalluqli boʻlgan hujjat va materiallarni komissiyaga taqdim etish. Talabnoma taqdim etilgan kundan boshlab uch ish kunidan koʻp boʻlmagan muddatda. 5-bosqich Baxtsiz hodisa sabablarini tekshirish komissiyasi 1. Baxtsiz hodisa sodir boʻlgan joyning holatini uning barcha aʼzolari ishtirokida joyga chiqqan holda koʻzdan kechirish yoʻli bilan oʻrganish va tegishli oʻrganish dalolatnomasini rasmiylashtirish. 1. Baxtsiz hodisa sabablarini tekshirish komissiyasini tuzish toʻgʻrisida qaror qabul qilingan kundan boshlab besh kun mobaynida. 2. Baxtsiz hodisani kelib chiqish sabablarini tekshirish boʻyicha nizomda belgilangan chora-tadbirlar (zarur hollarda nazorat-sinov ishlari, texnik hisob-kitoblar, laboratoriya tadqiqotlari va eksperimentlar oʻtkazish)ni amalga oshirish. 2. Baxtsiz hodisa sabablarini tekshirish komissiyasini tuzish toʻgʻrisida qaror qabul qilingan kundan boshlab oʻn kun mobaynida 3. Baxtsiz hodisani kelib chiqish sabablarini aniqlash uchun jalb etiladigan ekspertlar va mutaxassislardan iborat guruhning yozma ravishda rasmiylashtirilgan xulosasini olish. 3. Baxtsiz hodisani kelib chiqish sabablarini aniqlash uchun ekspertlar va mutaxassislarni jalb etilgan kundan boshlab yetti kun mobaynida. 6-bosqich Baxtsiz hodisa sabablarini tekshirish komissiyasi 1. Amalga oshirilgan tekshirish natijalari, nizomning 2-ilovasida keltirilgan shaklga muvofiq tekshirish dalolatnomasini rasmiylashtirish. 1. Baxtsiz hodisa sabablarini tekshirish komissiyasini tuzish toʻgʻrisida qaror qabul qilingan kundan boshlab oʻn besh ish kuni mobaynida. Agar baxtsiz hodisa sabablarini aniqlash uchun laboratoriya tadqiqotlari, ekspertiza, sinovlar yoki boshqa ishlarni amalga oshirilishi lozim boʻlsa, tekshirish ishlarining va tegishli dalolatnomaning rasmiylashtirish umumiy muddati oʻttiz ish kunidan oshmagan holda uzaytiriladi. 2. Tekshirish materiallarining asl nusxalarini bir nusxada, rasmiylashtirish va ushbu komissiyani tashkil etish toʻgʻrisida tegishli qaror chiqargan organga (mansabdor shaxsga) yuborish. 2. Baxtsiz hodisani tekshirish dalolatnomasi rasmiylashtirilgan kundan boshlab bir kun mobaynida. 3. Baxtsiz hodisani tahlil qilish hamda kelgusida gazdan turmushda foydalanishda sodir boʻladigan ushbu hodisalarni takrorlanmasligini taʼminlash choralarini koʻrish uchun tekshirish materiallarining bittadan nusxalarini Energetika vazirligi va “Hududgaztaʼminot” AJga yuborish. 3. Baxtsiz hodisani tekshirish dalolatnomasi rasmiylashtirilgan kundan boshlab uch kun mobaynida. 7-bosqich Energetika vazirligi Baxtsiz hodisani belgilangan shakl asosida yuritiladigan jurnalda hisobga olish. Kelgusida baxtsiz hodisalarni takrorlanmasligini taʼminlash chora-tadbirlarini ishlab chiqib, amalga oshirilishini tashkillashtirish. Tekshirish materiallarining nusxalari taqdim etilgan kunda. Chora-tadbirlarni amalga oshirish boʻyicha belgilangan muddatlarda. Baxtsiz hodisalarni tekshirish boʻyicha DALOLATNOMA “___” _____________ 20___ y. 1. Baxtsiz hodisa sodir boʻlgan manzil ___________________________________________________________________________________________________________ 2. Komissiya tarkibi Komissiya raisi: ____________________________________________________________________________________________ (familiyasi, ismi, otasining ismi va lavozimi) Komissiya aʼzolari: _________________________________________________________________________________________ (familiyasi, ismi, otasining ismi va lavozimi) 3. Jabrlanganlar (vafot etganlar) toʻgʻrisida maʼlumotlar: T/r Familiyasi, ismi,otasining ismi Tugʻilgan yili Ishlash joyi Jarohat olish darajasi 4. Hodisa joyining tafsiloti: a) uy, xonaning hodisadan avvalgi va keyingi holatining tafsiloti; b) baxtsiz hodisa sodir boʻlgan obyekt hujjatlari holati va qurilish ishlarining loyihaga mosligi; v) oʻrnatilgan uskuna va jihozlarining tafsiloti va foydalanishga qabul qilingan vaqti. Gaz jihozlariga, shu jumladan gaz quvurlariga texnik xizmat koʻrsatish va dudburon, shamollatish kanallarini koʻrikdan oʻtkazish vaqtida amalga oshirilgan ish hajmi hamda oxirgi marotaba servis xizmati koʻrsatilgan sana. 5. Baxtsiz hodisa sodir boʻlish holati (hodisalarning sodir boʻlish ketma-ketligi, shikastlangan va boshqalarning baxtsiz hodisaga olib kelishdagi xatti-harakati koʻrsatiladi). 6. Baxtsiz hodisaga olib kelgan texnik va tashkiliy sabablar (baxtsiz hodisaning sodir boʻlishida uskuna va jihozlarining nosozligi va ularning sabablari koʻrsatiladi). 7. Turmushda tabiiy va suyultirilgan uglevodorod gazi, qattiq yoqilgʻi yoki neft mahsulotlaridan yoqilgʻi sifatida foydalanishda xavfsizlik qoidalari talablarini buzgan va aybdor shaxslar boʻyicha komissiya xulosasi (aybdor shaxslarning mansabi va familiyasini koʻrsatish hamda ularning qanday harakati (harakatsizligi) baxtsiz hodisaga olib kelganligi, normativ-huquqiy hujjatlarning va texnik jihatdan tartibga solish sohasidagi normativ hujjatlarning aniq qaysi bandlari ular tomonidan buzilganligini koʻrsatish). 8. Baxtsiz hodisa oqibatlarini bartaraf qilish va oldini olish boʻyicha komissiya tavsiyalari. “___” _____________ 20____ y. Komissiya raisi ___________________ Komissiya aʼzolari ___________________ ___________________